
הכנסת העשרים
מושב שני
<פרוטוקול מס' 79>
מישיבת ועדת העבודה, הרווחה והבריאות
יום שני, כ' בחשון התשע"ו (02 בנובמבר 2015), שעה 15:05
<סדר היום:>
<פרק ז' (הגנה על בריאות הציבור (מזון)) מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2015 ו-2016), התשע"ה-2015>
נכחו:

<חברי הוועדה:> 
אלי אלאלוף – היו"ר
מיכל בירן
אילן גילאון
ג'מאל זחאלקה
איציק שמולי 
חברי הכנסת:
עבדאללה אבו מערוף

יעל גרמן
<מוזמנים:> 
	אינג' אלי גורדון
	–
	מנהל שירות המזון הארצי, משרד הבריאות

	ד"ר ינון יוני
	–
	מנהל יחידת שירות המזון הארצי, משרד הבריאות

	שרון גוטמן
	–
	עו"ד, יועצת משפטית, שירות המזון הארצי, משרד הבריאות

	זמר בלונדהיים
	–
	עו"ד, משרד המשפטים

	אביגיל סון פלדמן
	–
	עו"ד, משרד המשפטים

	דבי מילשטיין
	–
	עו"ד, משרד הכלכלה

	זאב פיקובסקי
	–
	מדען ראשי, קבוצת תנובה, התאחדות התעשיינים

	רוברט סגל
	–
	התאחדות התעשיינים

	גליה שגיא
	–
	מנהלת איגוד המזון, התאחדות התעשיינים

	בועז סיטי

ענת ספוזניקוב
	–

-
	עו"ד, התאחדות התעשיינים

עו"ד, התאחדות התעשיינים

	רוית ארבל
	–
	עו"ד, משרד עמית, פולק, מטלון ושות', התאחדות התעשיינים

	רז הילמן
	–
	מנהל תחום ענף המזון, איגוד לשכות המסחר

	מירה סלומון

ד"ר משה רפאלוביץ
	–

-
	עו"ד, הלשכה המשפטית, מרכז השלטון המקומי

יו"ר איגוד הווטרינרים הרשותיים, מרכז השלטון המקומי

	ד"ר אבי צרפתי
	–
	רופא וטרינר רשותי, מרכז השלטון המקומי

	ד"ר רועי פומרנץ

ד"ר שי פלד

ד"ר עופר דקל
	–

-

-
	רופא וטרינר רשותי, מרכז השלטון המקומי

רופא וטרינר רשותי, מרכז השלטון המקומי

רופא וטרינר רשותי, מרכז השלטון המקומי

	ד"ר יואל בנט
	–
	רופא וטרינר רשותי, מרכז השלטון המקומי

	ד"ר ניתאי הוד
	–
	רופא וטרינר רשותי, מרכז השלטון המקומי

	ד"ר שלמה שלי עינב
	–
	ארגון הרופאים הווטרינרים ברשויות המקומיות

	ירון לוינסון

שי בירן
	–

-
	מנכ"ל רשות ההסתדרות לצרכנות

מנכ"ל אגף כלכלה, ההסתדרות

	ד"ר רוני סורקיס

שאול עמיר
	–

-
	מנהל איכות ורישוי עסקים, רשת שופרסל

אגף סחר, רשת שופרסל

	קרין קשי

מרב דוד
	–

-
	עו"ד, יועצת משפטית, ארגון המשחטות התעשייתיות

מנהלת רגולציה, תנובה

	נופר טל
	–
	עו"ד, היועצת המשפטית, כל בו חצי חינם

	ד"ר רובטו דלה רוקה

כרמית אבישר

עמרי שרון

חובב ינאי
	–

-

-

-
	וטרינר, יועץ בתחום המזון

מנהלת רגולציה, קבוצת החברה המרכזית

מזכ"ל ארגון מגדלי הבקר לבשר

המשמר החברתי

	דפנה פביאן

עידית שבתאי סידיס

עופרה שקד


	–

-

-
	לוביסטית (פוליסי), מייצגת את לקט ישראל, אסם, תנובה

לוביסטית (פוליסי), מייצגת את לקט ישראל, תנובה, אסם

לוביסטית (גורן עמיר), מייצגת את החברה המרכזית למקוואות


<ייעוץ משפטי: >
נעה בן שבת
ענת מימון
<מנהלת הוועדה:>
ענת כהן שמואל
<רישום פרלמנטרי:>
אהובה שרון, חבר המתרגמים
<פרק ז' (הגנה על בריאות הציבור (מזון)) מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2015 ו-2016), התשע"ה-2015>
<היו"ר אלי אלאלוף:>
היום ה-2 בנובמבר 2015, כ' בחשוון התשע"ו, השעה 15:05 ואנחנו פותחים את הדיון בוועדת העבודה, הרווחה והבריאות. אנחנו דנים בפרק ז' מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2015 ו-2016), התשע"ה-2015.

אנחנו בדיון מחדש על פי הצעתם של חברי הכנסת.

<יעל גרמן (יש עתיד):>
רביזיה.

<היו"ר אלי אלאלוף:>
סעיפים 54 ו-56. גם לי יש הצעה לסעיפים 27, 37, 38, 40(ג), 47(ב), 48, 52, 53(3), 62 ו-75(7) לפי סעיף 115 לתקנון הכנסת.

<אילן גילאון (מרצ):>
אדוני היושב ראש, אם אפשר להתחיל עם ההסתייגות של יעל. 

<יעל גרמן (יש עתיד):>
לא רק זה אלא שאני ביקשתי לדחות ולא נתנו לי לדחות.

<היו"ר אלי אלאלוף:>
בבקשה, יעל.

<יעל גרמן (יש עתיד):>
להסביר את הרביזיה?

<היו"ר אלי אלאלוף:>
בבקשה.

<יעל גרמן (יש עתיד):>
למעשה אני ביקשתי להגיש רביזיה על אותו סעיף שמבקש ממפעל שיש לו כבר רישיון במחוז אחד, מבקש ממנו לעבור למחוז אחר ולהתחיל את התהליך דרך מהנדס המחוז. אנחנו דיברנו על זה ואמרנו שכל מטרת החוק הזה היא להקל ואין כל סיבה לטרטר את בעלי המפעלים. אנחנו רוצים להקל עליהם ואם יש למפעל כבר רישיון ויש לו היתר במחוז אחד, והוא עובר למחוז אחר, אנחנו צריכים לברך על זה ולא להכביד עליו.

<עבדאללה אבו מערוף (הרשימה המשותפת):>
הוא עובר או פותח סניף?

<יעל גרמן (יש עתיד):>
הוא פותח סניף. הוא לא עובר אלא הוא פותח סניף נוסף. אם הוא פותח סניף נוסף, בואו ניתן את הסמכות בידי המטה, בידי ראש מינהל המזון, ולא נאלץ אותו לעמוד בפני מהנדס המחוז. היושב ראש בעצמו היה לו ניסיון רע מאוד. 

אי לכך זאת הרביזיה ואני מבקשת להצביע עבורה.

<נעה בן שבת:>
אדוני, אני רוצה להזכיר. ביקשתם רביזיה לגבי שני סעיפים. מדובר על סעיף 54 ועל סעיף 56. סעיף 56 כולל הוראה שלא נוגעת לנותן האישור אלא רק נוגעת לכך שלא ייקבע תנאי שונה לשני אתרי ייצור שאין שוני ביניהם.

<יעל גרמן (יש עתיד):>
נכון.

<נעה בן שבת:>
זה גם בהמשך לדברים שנאמרו בדיון בוועדה. סעיף 54, השאלה אם הוא נוגע בדבר או לא כל כך נוגע בדבר כי הוא לא קובע מי הוא נותן הרישיון.

<יעל גרמן (יש עתיד):>
בסדר, אבל אנחנו רוצים שההגדרה תשתנה. אם אפשר להצביע על הרביזיה שלי.

<נעה בן שבת:>
קודם אנחנו צריכים להצביע האם מקיימים דיון מחדש בסעיף ואחר כך אפשר לקיים דיון מחדש בסעיף.

<יעל גרמן (יש עתיד):>
קודם כל מצביעים על הרביזיה.

<היו"ר אלי אלאלוף:>
מי בעד הרביזיה?

הצבעה

בעד הרביזיה – פה אחד
הרביזיה נתקבלה.

<היו"ר אלי אלאלוף:>
עכשיו יש לנו זכות לדיון.

<נעה בן שבת:>
לגבי סעיף 56. 

<היו"ר אלי אלאלוף:>
כל זה כדי לשחרר אתכם? איזה גיוס. מישהו רוצה לנמק?

<זמר בלונדהיים:>
אם הבנתי נכון את ההצעה של חברת הכנסת, ההצעה היא שאם למפעל יש אתר ייצור במחוז מסוים, אז הוא מקים אתר ייצור במחוז נוסף, מי שייתן לו את הרישיון במחוז הנוסף זה מנהל שירות המזון ולא נותן הרישיון שזה הרופא המחוזי. זאת בעצם ההצעה.

<יעל גרמן (יש עתיד):>
נכון. כדי להקל עליו. לא לבקש ממנו את כל הסאגה שהוא עבר במחוז אחד, שיתחיל שוב את כל הסאגה במחוז השני. זה כדי להקל.

<זמר בלונדהיים:>
אנחנו רוצים להקל. אני רק אחדד. קודם כל, בהצעה הזאת אני לא בטוח שיש כדי להקל מכיוון שכאשר מנהל שירות המזון יהיה נותן הרישיון, הוא ייתן את הרישיון בדיוק לפי אותם תנאים שייתן הרופא המחוזי. הדבר היחיד שעשינו הוא שעלינו דרג אחד למעלה, שיש בזה כמובן שינוי מסוים אבל התנאים עדיין יהיו אותם תנאים.

אני גם אחדד ואומר שבהצעה לא התייחסת למצב בו מדובר על כך שהוא פותח אתר נוסף של אותו סוג מזון. אם הוא פותח אתר נוסף של סוג מזון אחר לחלוטין, אין לי יותר מדי קשר לאתר המקורי.

<יעל גרמן (יש עתיד):>
אנחנו דיברנו על מפעל מסוים, מפעל אטריות שפותח סניף של אטריות. הוא היה עד היום בצפון והיום הוא עבר לרהט.

<זמר בלונדהיים:>
המענה המהותי שנתנו שבעינינו לאור הבעיה שחברת הכנסת העלתה, נתנו מענה שבעיני הוא הולך יותר רחוק. כי במקום להגיד שזה עובר למנהל שירות המזון, ואנחנו גם לא חושבים שזה נכון כל כך מבחינת הרגולציה, פתאום להעלות דרג בנותני הרישיונות שעוסקים בזה ביום יום ויש להם את הניסיון כדי לייצר אחידות וכולי, אין סיבה לעבור אליהם.

<יעל גרמן (יש עתיד):>
אני רוצה לעצור ולומר לך שכאשר התחלנו את הכול – דרך אגב, גם היושב ראש וגם אני – אמרנו שבכלל לא צריך לתת את זה בידיהם של מהנדסי המחוזות אלא הכול צריך להיות בצורה מרוכזת ומסודרת בידי מינהל המזון. נכון שמינהל המזון יבקש חוות דעת מכאן ומשם כי הוא לא יכול לעשות לבדו את הכול. דרך אגב, גילינו שאין כל כך הרבה והגענו ל-13 מפעלים בשנה כך שיכול להיות שהוא יוכל לעשות לבדו. הרצון שלנו בכלל שבמשרד הבריאות ייעלו את התהליכים, יקלו על התהליכים ויעבירו כמה שיותר תהליכים למטה שמבחינתנו זה מינהל המזון.

אבל למזער, לפחות, כאשר כבר למישהו יש היתר והוא כבר עבר את כלל התהליכים, לא נבקש ממנו לעבור שוב את התהליכים במקום אחר ואנחנו יודעים שבכל מחוז יש דרישות אחרות.

<זמר בלונדהיים:>
שוב, אני לא מביע עמדה לגוף השינוי שאתם ביקשתם. זאת לא שאלה משפטית ואם משרד הבריאות רוצה לעשות את השינוי הזה, אני לא נכנס לזה. אבל בהינתן שהם כרגע לא עשו את השינוי הזה, אז פתאום לעבור גורם מרשה, מהניסיון שלנו זה לא בהכרח משיג את המטרה. מה שאנחנו הצענו זה להוסיף סעיף קטן (ה) שלא היה לפני כן והוא לא קיים כיום בסעיפי רישוי סטנדרטיים. לכן כן עשינו כאן צעד דווקא לכיוון מה שאת אמרת, לאור ההערה שלך וזה שלא ייקבע תנאי שונה לשני אתרי ייצור – בלי קשר אם היה לו במחוז אחר, אלא באופן כללי, רחב – והכוונה היא תנאי ברישיון, שאין שוני מהותי ביניהם בשים לב לסוג המזון המיוצר בהם, גודלם, תהליכי הייצור והיקפם אלא באישור מנהל שירות המזון.
לכן, אותו מפעל, אם הוא רוצה לפתוח במקום אחר ופתאום אומרים לו שיש תנאי חדש, הוא בעצם יכול ללכת לאלי – שזה מה שאת רצית – ולבקש. אבל אם לא קובעים תנאי שונה, אלי לא צריך להיות מעורב.

<יעל גרמן (יש עתיד):>
יופי. זה היה צעד אחד בכיוון הנכון ואני מבקשת להשלים את הצעד ולומר שמנהל שירות המזון הוא זה שיקבע והוא זה שייתן את האישור. כמו שאמרתי, הוא אחר כך יבקש מהמחוז, מפה ומשם, אבל הוא זה שיקבע. בוא נלך עוד צעד. אליבא דמנהל שירות המזון שהוא לא יבקש תנאים. אפשר להשאיר את התנאי הזה אבל להוסיף ולומר שלא צריך ללכת למחוז אחר ולהתחיל את הכול ולבוא ולהוכיח שזה כן שווה או לא שווה. 

<היו"ר אלי אלאלוף:>
את מרשה לי להוסיף ולחזק אותך? ביקשנו – ואני חייב להגיד שזה קורה במערכת הבריאות – זה יותר גמישות ביחסים עם המפעלים ועם הלקוחות של המשרד. ביקשנו גמישות. הנקודה שמעלה חברת הכנסת יעל גרמן גם מחזקת את הפריפריה. כאשר מגיעים לפריפריה, אני יודע שנתקלו בפריפריה בתגובות הרבה יותר מחמירות מאשר אם זה היה עובר דרך ראש רשות המזון. לכן ביקשנו את זה. אני חושב שזה לא מהותי עד כדי כך אבל זה חשוב כדי לתת הרגשה למפעל שחושב לעבור ממקום למקום שלא מכבידים עליו אלא ההפך, מקלים עליו. המפעל כבר קיים ולכן הפרוצדורה תהיה יותר מהירה ויותר קלה עבורו.

<זמר בלונדהיים:>
אם הכוונה היא להעתקה של מפעל, זה מצב אחר.

<יעל גרמן (יש עתיד):>
לא רק. גם סניף.

<היו"ר אלי אלאלוף:>
סניף אליו הוא יעביר חלק מהמוצרים שלו. אל תשכח שיש לו את כל הדרישות של רישיון עסק וכולי, שזה ממש מקומי. אבל כדי להקל מבחינת משרד הבריאות, תאפשר את הגמישות הזאת.

<ג'מאל זחאלקה (הרשימה המשותפת):>
אדוני, זאת לא שאלה של מפעלי מזון בלבד או שאלה של מפעלי בשר. אני מדבר על התחום שלי. אני רוקח במקצוע שלי וכבר פתחתי מספר בתי מרקחת בכל מקום ויש שני דברים. יש את בעל העסק שהוא רשום ומסודר, אבל כשאתה בא לפתוח בית מרקחת, אתה עדיין צריך את שטח המחסן, שטח הדלפק, שטח המעבדה, האוורור וכל הדרישות הרגולטוריות. אני חושב שבנושא הזה אסור לתת הנחות ואסור לעגל פינות כי מדובר בבריאות הציבור.

שאר הדברים, אני חושב שנשארים דברים קטנים, זה עיקר העניין. אתה רוצה לבנות מפעל ברהט או בכל מקום אחר, אז אתה צריך לעמוד בסטנדרטים של דרישות משרד הבריאות מבחינת אוורור, מבחינת תנאים, מבחינת מכבי אש וכולי כדי לקבל את הרישיון. אני חושב שכאן היא הנותנת, שלא צריך לתת איזה שהן הנחות אבל הדברים שקשורים בבעל המפעל וברישיון שלו לייצר, זה סיפור אחר וכאן אני חושב שיש להקל.

צריך למצוא את האיזון הנכון. אנחנו לא ניתן הקלות בענייני בריאות ואסור לעשות זאת. אני לא מוכן לתת יד לדבר כזה.

<היו"ר אלי אלאלוף:>
אף אחד לא מתכנן זאת.

<ג'מאל זחאלקה (הרשימה המשותפת):>
הערתי את הערתי ואני יודע מה אני אומר.

<היו"ר אלי אלאלוף:>
בהחלט מקובל. אני מגיב מתוך הסכמה למה שאתה אומר.

<ג'מאל זחאלקה (הרשימה המשותפת):>
לא נותנים לסופר פארם לפתוח בית מרקחת כמו שהוא רוצה בגלל שהוא ידוע ויש לו חמישים סניפים. כל סניף נבדק לגופו.

<יעל גרמן (יש עתיד):>
במרכז. ולא להמציא המצאות חדשות.

<ג'מאל זחאלקה (הרשימה המשותפת):>
ברור. יש רגולציה ידועה ואני בעד שתהיה רגולציה כללית בכל מקום. 

<אלי גורדון:>
כפי שציין חבר הכנסת זחאלקה, למעשה הקמת סניף זה לא דבר פשוט לכאורה כמו שזה נשמע. אנחנו מדברים על הקמת מפעל וכפי שציינת, כל ההוראות הרגולטוריות אמורות לחול גם על אתר שהוא מותאם לצרכי ייצור, תברואה, תהליך טכנולוגי. גם אם מייצרים מוצר מזון בשני אתרים, יתכן מאוד שהטכנולוגיה ותהליכי הייצור יהיו שונים.

<יעל גרמן (יש עתיד):>
אתה אומר שאתה לא יכול לתת ולבדוק את זה.

<אלי גורדון:>
לא, לא זה מה שאמרתי. אני אומר משהו אחר ומכאן אני ארצה להתחבר בסופו של דבר לסוגיה שאת מעלה. הסוגיה שאת מעלה, אם אני מבין אותה נכון, ויצא לנו לדבר במסגרת הפורום יותר מפעם אחת על הסוגיה הזאת, זאת סוגיה של יצירת כללים אחידים לפיקוח.

<יעל גרמן (יש עתיד):>
נכון.

<היו"ר אלי אלאלוף:>
לדעתך זה קיים היום?

<אלי גורדון:>
זה קיים.

<היו"ר אלי אלאלוף:>
בכל אזורי הארץ?

<אלי גורדון:>
זה קיים. ברור שכמו כל דבר, יש מקום לשפר את זה וזאת הסיבה שבמסגרת החוק חיזקנו את כל הנושא של ההנחיה המקצועית של מנהל שירות המזון, קרי, מטה שירות המזון והורדתו לרמה של השטח. בסופו של דבר מנהל שירות המזון לא יעשה הוא לבדו את הביקורת בכל סניף וסניף. בסופו של דבר הזרוע הביצועית ברמת השדה תהיה אותה זרוע שנקראת כרגע שירות המזון המחוזי.
ההצעה שלך היא בסופו של דבר כאשר נגיע לנקודה, מי יחתום על הרישיון? האם זה יהיה רופא מחוזי או מנהל שירות המזון? אני אנסה להבהיר את החשיבה שלנו ואת החיזוק שעשינו לעניין שהוא למעשה הבעיה והבעיה מבחינת כולם, ושמענו גם את נציגי התעשייה, היא אחידות ברמת הפיקוח.

לכן נתנו מענה לסוגיה הזאת באופן גורף. בכל סוג תעשייה, הכללים יהיו אחידים. יש דרישה ברמה של שדה, בצורה כזו או אחרת, במחוז כזה או אחר, והדרישה הזאת לא תבוא למפוקח כל עוד זה לא תוקף מול מנהל שירות המזון וזה נותן מענה בדיוק לאותה סוגיה.

<יעל גרמן (יש עתיד):>
לא. ממש לא.

<היו"ר אלי אלאלוף:>
דווקא בגלל מה שאתה אומר, ולא שאני נתפס כך, אני חושב שאתה בטוח בעד להגדיל מפעלים ולהעביר אותם לפריפריה. אני בטוח שכמו שאתה מסתכל על כל המערכים מהסוג הזה, אתה תסתכל על זה. העבודה הקשה הראשונית, אפילו השחורה, תהיה ברמת המחוז, בסוף כדאי שהממונה על המערכת הזאת יסתכל אם לא החמירו ואם לא שכחו וייתן את האישור.

<יעל גרמן (יש עתיד):>
נכון.

<היו"ר אלי אלאלוף:>
אני לא רואה בזה שום דבר רע. להפך. אני חושב שזה מחזק ומעודד, וזה מה שמעניין אותי. כאן אני מצטרף לדבריה של יעל גרמן. אנחנו רוצים לעודד פיזור של מפעלים ולהעביר אותם לפריפריה. אני לא יודע מה זה גליל, פריפריה ונגב, אבל שלושתם יהיו טובים כל עוד יטפלו בפריפריה ובתושבים שלה. אני לא רואה כאן דבר שפוגע חס וחלילה אלא להפך, רק מחזק את המערכת ונותן לה גמישות אדירה ואמינות. באמת בלי לפגוע באף אחד מהעובדים שלך, ואני האחרון שאנסה חס וחלילה לפגוע בעובד ובכלל בבן אדם, יש הרגשה שלפעמים יש שני חוקים, יש שתי התנהגויות שונות וכאן אתה נותן אחידות לפעולה שלך. זה נראה לי טבעי מאוד.

אני הצטרפתי לרביזיה הזאת מפני שבאמת אני חושב שיש מקום לחשוב אחרת.

<אלי גורדון:>
אנחנו צריכים להבין עוד דבר אחד. לכאורה זה פשוט וזה מקובל והגיוני ואנחנו נתנו מענה באמצעות חיזוק הנחיית מטה שירות המזון מבחינת החוק. צריך להבין שהמבנה היום הוא שונה. זה אומר שאנחנו למעשה יוצרים איזשהו מנגנון שהוא עוקף מבנה של שירות המזון.

<היו"ר אלי אלאלוף:>
לא. ההפך. הוא לא עוקף. יהיה חוק אחד במדינה אחת ונהלים אחידים לכל פינות המדינה. ביום שתרגיש שהמצב כפי שמוגדר לא כזה, תבוא לכאן ואני אעזור לך לשנות.

<יעל גרמן (יש עתיד):>
ברגע שתהיה אחידות, ואנחנו יודעים שלא כל מחוז ממציא את הכללים שלו – סליחה שאני מתבטאת כך, בשפה עממית ואני מתנצלת אם זה פוגע כי אין לי כוונה לפגוע ויש לי הערכה רבה רבה רבה לכל עובדי משרד הבריאות שאני מכירה אותם מקרוב – אבל ממש כמו שהיושב ראש אומר, ברגע שבאמת נהיה בטוחים שהכללים הם אחידים לחלוטין ומה שמבקשים בדרום מבקשים גם במרכז, מבקשים בצפון ומבקשים באילת – אני יחד עם היושב ראש נחזיר. זאת נראית התעקשות אבל אני חושבת שאנחנו מכניסים כאן איזושהי מטריה שאפשר יהיה אחר כך לפתוח אותה וכשהיא תהיה פתוחה, יהיו כללים אחידים שמי שיפקח עליהם ויקבע אותם זה המטה. זאת המטרה בסופו של דבר.
<אלי גורדון:>
אני מקבל את זה. ברשותכם, עוד סוגיה אחת. אני רוצה לדבר על המצב קיצון שבסופו של דבר לאחר שמנהל שירות המזון הנהיג שני רישיונות לעסק שנמצא ברהט והשני אי שם בצפון. אלה שתי ישויות שונות שלכל אחד מנהל שירות המזון נתן רישיון.

<יעל גרמן (יש עתיד):>
אותה אטרייה מייצרים כאן ושם.

<אלי גורדון:>
אין לי בעיה. תבינו מה אנחנו למעשה עושים. ביום שבו מנהל שירות המזון יחליט לבטל, להתלות או להגביל את הרישיון והוא צריך להזמין את אותה פרסונה או אותו מנכ"ל של החברה או בעל תפקיד כזה או אחר בחברה, הוא יצטרך להביא אותו מרהט עד לתל אביב. 

<יעל גרמן (יש עתיד):>
הוא כל כך ישמח להגיע לתל אביב ולא להיות נתון לחסדים.

<זמר בלונדהיים:>
אם יורשה לי משפט אחד.

<יעל גרמן (יש עתיד):>
זה פשוט יכריח אתכם לעשות כללים אחידים.

<זמר בלונדהיים:>
ההערה נלקחה בכובד ראש על ידי משרד הבריאות. נעשו כאן שני דברים בחוק הזה שהם שינוי דרמטי לעומת החוק. האחד, למנהל שירות המזון יש סמכות לקבוע נהלים לעניין תנאים ואסור לחרוג מזה. מכוח החוק זה מחייב את הרופאים המחוזיים. היום זה לא קיים. הדבר השני הוא לקבוע תנאי שאתרי ייצור זהים צריכים להיות תנאים זהים אלא באישור מנהל שירות המזון. בעצם יצרנו את התשתית ליצור את השוויון הזה. מה שעושים כאן, אומרים, נכון, עשיתם את הכלים אבל גם נעקוף את המנגנון הרגולטורי.

<יעל גרמן (יש עתיד):>
לא.

<היו"ר אלי אלאלוף:>
ההפך. אתה יודע כמה אני מכבד אותך. לא הגענו לפרשנות הזאת ולכוונות האלה.

<רוברטו דלה רוקה:>
אני יועץ לרשתות שיווק. אני מבין מצוין מה שחברת הכנסת גרמן אמרה כי אני חוויתי את זה על בשרי עת הייתי ברשת מאוד גדולה עם 270 סניפים ובכל מקום דרשו דברים שונים. אבל איך פתרו את הבעיה ברישוי עסקים? יש מפרט אחיד של רישוי עסקים. ההמלצה שלי היא שיעשו מפרט אחיד גם לפי קבוצות מפעלי מזון ואז לא יהיה השוני שקיים היום בין מחוזות למחוזות.

<זמר בלונדהיים:>
זה מה שעשינו.

<רוברטו דלה רוקה:>
אז תהיה רשימה של איקס דברים שצריך לעמוד בהם ואיקס פלוס אחד לא יהיה. זה יהיה עד איקס ולא עד איקס פלוס אחד.

<זמר בלונדהיים:>
זה בדיוק מה שעשינו. זאת הדוגמה הטובה.

<אלי גורדון:>
איקס פלוס אחד, יבואו לקבל אישור. זה ההסדר שאנחנו הצענו.

<זאב פיקובסקי:>
איגוד תעשיות המזון. אני רוצה לחזור עוד פעם למה שאמרתי בהתחלה על הנושא של הכפיפויות. אני חושב שהבעיה נעוצה בכך שהמחוזות, מהנדסי המחוזות אינם כפופים לשירות המזון הארצי. הדרך לייצר כללים אחידים ופיקוח אחיד ובכלל כל הרובד הזה שיהיה אחיד ומסודר, היא אך ורק באמצעות הכפפת מהנדסי המזון המחוזיים והלשכות למנהל שירות המזון הארצי. אנחנו אומרים את אותם הדברים כל הזמן ומדברים על אחידות ועל אחידות ועל אחידות אבל שוללים את הכלי הזה שיאפשר את האחידות. הדרך להכפפה, ואני מבקש עוד פעם לדון בזה, היא בדיוק לב הנושא.

אפשר גם לקבוע בחקיקה שבתוך שנתיים זה יתבצע ולא מידי. גם זה טוב. אבל ברגע שנעצים את הכלים האלה - - -

<היו"ר אלי אלאלוף:>
זה חוק אחד. זה לא חוק בשלבים. אתה מחזק את מה שנאמר.

<זאב פיקובסקי:>
כן, אבל הכלי הוא ההכפפה.

<היו"ר אלי אלאלוף:>
אני חשוב שמיצינו את הדיון. ההצבעות יהיו יחד עם כל שאר ההצבעות ביום חמישי וביום ראשון. 

<יעל גרמן (יש עתיד):>
אני מציעה אדוני היושב ראש, אולי משרד המשפטים יעשה עוד מאמץ ללכת צעד אחד ובאמת לבוא ולקבוע לא כפי שאתם ניסחתם את זה עכשיו אלא לומר שייקבעו כללים אחידים.

<זמר בלונדהיים:>
לעניין הכללים ברישיונות? יש סעיף כזה.

<אלי גורדון:>
יש סעיף כזה.

<זמר בלונדהיים:>
אני מסכים בהחלט. בעקבות ההערות של חברי הכנסת והתעשייה ששמענו גם לפני כן, קבענו בדיוק את זה. זה מאפשר לנו לקבוע משהו שהוא מקביל למפרט האחיד.

<יעל גרמן (יש עתיד):>
בתוך לוח הזמנים.

<זמר בלונדהיים:>
אין לוחות זמנים. זה ביניכם וזה לא קשור אלי כמשרד המשפטים.

<יעל גרמן (יש עתיד):>
אמרנו שנקבע לוחות זמנים לכל.

<זמר בלונדהיים:>
זה בדיוק מה שעשינו. עשינו מה שביקשת כי הבקשה של התעשייה בעניין הזה עוד לפני שהגענו לכאן, והיא חזרה ביתר שאת בדיונים, לא נפלה על אוזניים ערלות. שמענו ותיקנו בהתאם. ייצרנו הסמכה לייצר מפרטים אחידים.

<יעל גרמן (יש עתיד):>
מה שאתם צריכים לעשות זה צעד אחד קטן, לבוא ולומר שזה באמת יהיה באחריות מינהל המזון.

<היו"ר אלי אלאלוף:>
ברשותכם, אנחנו נאשר או לא בהצבעות של יום חמישי ויום ראשון.

לגבי הרביזיות שנדרשו על ידי בהמשך לכל הדיונים. מי בעד אישור הרביזיות לסעיפים שהקראתי קודם לכן?

<יעל גרמן (יש עתיד):>
אני מצטערת, אני לא יודעת מה הם הסעיפים. אני מתנצלת.

<נעה בן שבת:>
אולי אני אומר מה הרשימה. הסעיפים בהם מדובר:

סעיף 27. בסעיף 27 יש רשימה של הסמכה להתקין תקנות והוראות.

<יעל גרמן (יש עתיד):>
התוספת של 9 ו-10.

<נעה בן שבת:>
בסעיף 27 רצינו להציע שתהיה התייחסות ברשימת הנושאים שאפשר בהם לקבוע בתקנות דרישה לשם שמירה על בטיחותו של מזון, איכותו ותקינותו גם הוראות לגבי אריזת מזון וחומרים הבאים במגע עם מזון. לכן רצינו להציע את הרביזיה בסעיף זה.

יש עוד נושא באותו סעיף, בהמשך להערה של חברת הכנסת גרמן. נוסף הנושא של מזון ייחודי וגם הסימון של מזון שאיננו הרכב המזון.

בנוסף לזה – נושא ששייך לפיקוח הווטרינרי – הוצע להוסיף כאן תקנות, הסמכה לתקנות, לעניין פעולות טיפול בבשר גולמי המתבצעות במפעל לבשר גולמי כאשר התקנות כאמור יהיו טעונות התייעצות עם שר החקלאות למעט עם הן מסגרות שיווק או שיווק של המזון או חלק מתהליך הייצור של המזון. במסגרת חלוקת הסמכויות בין המשרדים, בין משרד הבריאות למשרד החקלאות. על כך הוגשה רביזיה בסעיף 27.

<היו"ר אלי אלאלוף:>
מי בעד קבלת הרביזיה?

הצבעה

בעד הרביזיה – פה אחד
הרביזיה לסעיף 27 נתקבלה.

<היו"ר אלי אלאלוף:>
הרביזיה התקבלה.

<נעה בן שבת:>
ההצבעה על הרביזיה אומרת שפותחים את הדיון הזה מחדש.

<היו"ר אלי אלאלוף:>
תקראי בבקשה את כל הסעיפים.

<נעה בן שבת:>
בסעיף 37 היה דיון גדול לגבי חומרי הגלם.

<היו"ר אלי אלאלוף:>
אני מציע שנדבר עליהם בדיון עת נקיים את הדיון אבל לא היום.

<נעה בן שבת:>
סעיף 37 זה הסעיף של מועד מומלץ לשימוש ומועד פג תוקף.

סעיף 38, ייחוס סגולות מרפא.

<ענת מימון:>
סעיף 40(ג), סימון המזון.

סעיף 47(ב), אישור ייצור נאות ועמידה בתנאיו.

סעיף 52, הנושא של המטבח המוסדי שהוכנס.

<נעה בן שבת:>
לגבי סעיף 53(3), כיוון שיש לנו הסדר לגבי ייצוא של מזון, פסקה (3) מתייתרת כי כבר יש הוראות לגביה בהסדר של הייצוא.

<ענת מימון:>
סעיף 62, התלייה או הגבלה של רישיון ייצור. יש לנו שינוי לגבי מי הוא נותן הרישיון.

סעיף 75(7), הנושא של הייצוא שכיון שיש לנו הסדר לגבי הייצוא, צריך להעביר.

<היו"ר אלי אלאלוף:>
מי בעד אישור הרביזיות על הסעיפים שהוקראו?

הצבעה

בעד הרביזיות – פה אחד
הרביזיות נתקבלו.

<היו"ר אלי אלאלוף:>
הרביזיות התקבלו. תודה.

יש לנו עוד דברים שאנחנו רוצים לאשר או לא לאשר?

<נעה בן שבת:>
אני מציעה שכרגע נפתח לדיון. יכול להיות שבהמשך יהיו עוד רביזיות שיעלו.

<היו"ר אלי אלאלוף:>
בסדר. יש לנו עוד 25 דקות. אני רק רוצה להזכיר שמחר יש לנו דיון עד שעה 16:00 ומשעה 18:00. הדיון מתחיל מחר בשעה 10:00 בבוקר והדיון יתקיים על העסקים הקטנים.
<ג'מאל זחאלקה (הרשימה המשותפת):>
מתי יהיו הצבעות?

<היו"ר אלי אלאלוף:>
ביום חמישי וביום ראשון. אני משוכנע שבסוף כולנו נצביע בעד. זאת השאיפה שלי. הדיון היה כל כך יסודי. אני חושב שבאמת היו כאן פשרות גדולות. 

קיבלנו אישור מיושב ראש הכנסת להתכנס ביום רביעי ללא אישור משעה 9:00 עד 11:00 ומשעה 3:00 עד כמה שנוח לנו. תדעו, יש הפסקה של המליאה משעה 11:00 עד 3:00 ואחר כך מותר לנו להתכנס וקיבלנו אישור לכך. ביום חמישי אנחנו מתחילים בשעה 9:00 ונכנסים ליום ארוך מאוד. גם יום ראשון יהיה יום ארוך מאוד.

<ג'מאל זחאלקה (הרשימה המשותפת):>
מתי צריך להגיש הסתייגויות?

<נעה בן שבת:>
אני מציעה שאולי כן ייקבע מועד להגיש את ההסתייגויות, עד יום רביעי.

<ג'מאל זחאלקה (הרשימה המשותפת):>
יום רביעי הקרוב?

<נעה בן שבת:>
כל החוק מוצבע ביום חמישי ומן הראוי שההסתייגויות יהיו לפני כן.

<יעל גרמן (יש עתיד):>
לא נסיים את ההצבעות ביום חמישי.

<היו"ר אלי אלאלוף:>
לא. אני בטוח שנמשיך ביום ראשון. אומרים לנו שיושב ראש הכנסת שוקל לתת לנו יום אחד מיוחד.

<ג'מאל זחאלקה (הרשימה המשותפת):>
אני אגיש הסתייגות על דבר שכבר סוכם עליו. מה הנוסח המתוקן?

<נעה בן שבת:>
אנחנו נשתדל להכין אותו.

<ג'מאל זחאלקה (הרשימה המשותפת):>
כי כדי לעבוד על הסתייגויות, אני צריך את הנוסח האחרון.

<נעה בן שבת:>
אנחנו יכולים לשלוח את הנוסח שיש בידינו עכשיו. נעביר לוועדה. ייקח לנו כמה שעות להשלים את הנוסחים האלה.

<ג'מאל זחאלקה (הרשימה המשותפת):>
עד מחר בבוקר, זה בסדר.

<נופר טל:>
אדוני, אפשר אולי לומר לנו מה יהיו הנושאים לדיון שיתקיים מחר?

<היו"ר אלי אלאלוף:>
להשלים ולהשלים גם את החוק הווטרינרי.

<נופר טל:>
אני מבינה שלא נתחיל בפיקוח הווטרינרי.

<נעה בן שבת:>
אנחנו סיימנו כרגע את סעיפי החוק והתחלנו לקרוא את התוספות. 

<היו"ר אלי אלאלוף:>
נסיים מחר את התוספות.

<נעה בן שבת:>
אפשר להתחיל בתוספות אבל אנחנו לא יכולים להסתפק בזה כי יש לנו הרבה נושאים שנשארו פתוחים, עדיין לא הוצבע עליהם ואנחנו צריכים להסביר את השינויים שחלו והכול לקראת ההצבעות.

<היו"ר אלי אלאלוף:>
הכול בתוספות?

<זמר בלונדהיים:>
לא רק בתוספות אלא גם בפרקים המהותיים.

<היו"ר אלי אלאלוף:>
אבל לא בפיקוח הווטרינרי.

<נעה בן שבת:>
לא. עדיין לא.

<היו"ר אלי אלאלוף:>
יש סיכוי שמחר אחר הצהרים נצליח להגיע לפיקוח הווטרינרי?

<נעה בן שבת:>
קשה לי להאמין שנספיק לעשות מחר את הדברים.

<היו"ר אלי אלאלוף:>
אני מציע שבכל מקרה משעה 6:00 בערב יש סיכוי שנדון גם בנושא הווטרינרי.

<זמר בלונדהיים:>
עד שעה 3:00 כבר נוכל לדעת ולהודיע. בשעה 4:00 כבר נדע מה יהיה בשעה 6:00.

<קריאה:>
אפשר יהיה להודיע בשעה 4:00 כדי שנדע להיערך?

<היו"ר אלי אלאלוף:>
ב-3:00. כן, נודיע. נעשה הכול כדי להודיע לכם עד 3:00. בכל מקרה נודיע לכם כן או לא.

נתחיל לדון בסעיף 27.

<נעה בן שבת:>
27.
סמכות השר להתקין תקנות למניעת סכנה לבריאות הציבור ולשם הבטחת תקינות המזון ואיכותו. 

(1) השר רשאי באישור הוועדה להתקין תקנות לשם הגנה על בריאות הציבור ובכלל זה הוראות בדבר נקיטת אמצעים למניעת סכנה לבריאות הציבור ממזון או מעיסוק במזון ולמניעת חשש לסכנה לבריאות הציבור כאמור ולמניעת מעשה או מחדל העלולים להביא לחשש כאמור.

(2) השר רשאי באישור הוועדה לקבוע בתקנות דרישות לשם שמירה על בטיחותו של מזון, איכותו ותקינותו ובכלל זה הוראות בעניינים אלה:
(1) בטיחותו, איכותו, מהותו ותכונותיו של מזון לרבות פירוט של דרישות או תקנים שיחולו ביחס למזון.

(2) סימון נאות של מזון לרבות סימון תזונתי של סוכרים במזון, הימצאות גלוטן במזון, הוראות בדבר חובת סימון אזהרת חנק על גבי אריזות של מוצרים מסוימים וכן הוראות בדבר סימון אזהרה בשלט במקום הממכר בנוסף לאזהרה על אריזת מוצרים - כאן אני מציעה להגיד על אריזת מזון – ולרבות לעניין שפת הסימון.
(3) נטילת דוגמאות מזון ובדיקתן.
(4) מוצע להוסיף את אריזת מזון וחומרים הבאים במגע עם מזון.

(3) תקנות לפי סעיף זה יכול שיהיו דרך כלל וביחס לאזור או למקום שיפורטו וכן יכול שיהיו כלליות לקבוצות או לסוגים שונים של מזון או למזון מסוים לרבות לאוכלוסייה שלה מיועד המזון ויכול שיאסרו, יגבילו או יתירו סימון או פרסום לגבי עניין מסוים שנקבע בהם במפורש.
(4) במקרה של סתירה בין תקנות לפי פרק זה בנושאים אלה לבין הוראות תקן רשמי החל על מזון או חומרים הבאים עמו במגע, יגברו הוראות התקנות.

(1) מזהמים כימיים.
(2) מזהמים ביולוגיים.
(3) שאריות חומרי הדברה.
(4) תוספי מזון.
(5) חומרי טעם וריח.
(6) חומרים מסייעי ייצור.
(7) טמפרטורה מבוקרת.
(8) אורך חיי מדף מרביים.
(9) סימון מזון שעניינו הרכב המזון, השימוש בו או צריכתו הנדרש לצורך בטיחות המזון ובריאות הציבור.
(10) מזון ייחודי.
בנוסף הוצע בנושא הפרק הווטרינרי להוסיף סעיף קטן (ה).

(5) תקנות בעניין פעולת טיפול בבשר גולמי המתבצעת במפעל לבשר גולמי כהגדרתו בסעיף 204 טעונות התייעצות עם שר החקלאות ופיתוח הכפר למעט אם התקנות מסדירות שיווק של בשר או מסדירות את תהליך הייצור של מזון מסוים או סוג מסוים של מזון והפעולה היא חלק משיווק הבשר או מתהליך הייצור לפי העניין.
אני חושבת שהדברים נדונו. התקנות בעניין פעולת טיפול בבשר גולמי, הנושא של הוספת התקנים לגבי סימון המזון בנושא הרכב המזון, השימוש בו או צריכתו שנדרש לצורך בטיחות המזון ובריאות הציבור, והנושא של מזון ייחודי – אלה דברים שבסך הכול נדונו ועלו כבקשות. הנושא של מזון ייחודי עלה כבקשה.

אני מציעה שלא נצביע כי יתכן שיהיו עוד תיקונים נוספים בהמשך הדיונים.

<היו"ר אלי אלאלוף:>
לא. לא מצביעים. היום לא מצביעים. 

<זמר בלונדהיים:>
תוספת קטענה שהסתבר לנו שנדרשת. בתקנות לעניין אזהרת חנק – ההתייחסות אליה היא בסעיף 27(ב)(2) – הוראות בדבר סימון אזהרת חנק על גבי אריזות מוצרים מסוימים. צריך להוסיף שם: או בעת פרסומם. בתקנות לעניין זה, אלה שקיימות היום, יש לעתים שבעת הפרסום של אותם מוצרים, גם בעת הפרסום צריך להוסיף את אזהרת החנק.

<נעה בן שבת:>
על האריזה?

<זמר בלונדהיים:>
לא. בעת הפרסום. יש הוראות לעניין זה. אני חושב שגם כך יש סמכות לעניין אבל שלא יעלו טענות.

<יעל גרמן (יש עתיד):>
מדובר על האריזה.

<זמר בלונדהיים:>
לא רק. כשמפרסמים אותם, יש הוראה שכאשר מפרסמים מוצר כזה, צריך לפרסם, כמו שמפרסמים סיגריות. גם בעת הפרסום עצמו ולא רק באריזה.

<רוית ארבל:>
למה לא לוותר על המלים "על גבי אריזות" ולא להתייחס לפלטפורמות? זאת אומרת, חובת סימון אזהרת חנק. נקודה.

<זמר בלונדהיים:>
אני חושב שסימון עדיין עשויים להבין אותו כסימון על גבי מזון. אתה לא מסמן בפרסומים.

<נעה בן שבת:>
אתה רוצה את האזהרה על אריזת המזון ובפרסום.

<זמר בלונדהיים:>
ובעת פרסומו. משהו כזה. 

<רוית ארבל:>
לא הערה מהותית, לסעיף 27 רישא. בסעיף 27 רישא יש נקיטת אמצעים. ניסיתי כאן להבין את הרישא ולא כל כך הצלחתי. נראה לי שכדאי לעבור לניסוח יותר ברור ולא כפול. כתוב שהסמכות היא למניעת סכנה לבריאות ציבור, למניעת חשש לסכנה או למניעת מעשה או מחדל העלולים להביא לחשש. אין כל כך הבדל, גם אם נדון בזה פילוסופית, בין כל אלה. אפשר פשוט לומר למניעת חשש לסכנה וזה סוגר את העניין.

<נעה בן שבת:>
הסעיף היה מחולק לשלוש פסקאות משנה ואחת אמרה סכנה, אחת דיברה על סוג שיש בו סכנה והשלישית אמרה על חשש מעיסוק או פעולות העלולות להביא. בסך הכול רצינו לצמצם הכול. אני לא יודעת למה נעשה ההבחנה הזאת אבל אני לא רוצה שנישאר במצב שיגידו לנו שפעולות שעלולות להביא לחשש - - -

<רוית ארבל:>
לא. המילה חשש נשארת.

<נעה בן שבת:>
גם מה שעלול להביא לחשש. כמו שאמרתם, הסימון לא עלול להביא לחשש, כן, אבל בהזדמנות מסוימת אם בן אדם לא ידע מה הוא אוכל והוא יאכל משהו שאסור לו לאכול וזה לא יהיה כתוב בעברית, אז גם אם נראה שהסימון בעברית הוא כן חשוב או לא חשוב - - -

<היו"ר אלי אלאלוף:>
כמה שיותר נהיה זהירים בנושא הזה, יהיה יותר טוב.

<יעל גרמן (יש עתיד):>
במיוחד בחנק של ילדים.

<היו"ר אלי אלאלוף:>
לצערנו, בדברים שטותיים זה עלול לפגוע במישהו.

נמשיך בסעיף 37.

<נעה בן שבת:>
סעיף 37 הוא סעיף שיש בו הרבה תיקונים ואני מניחה שנתחיל את הדיון היום אבל לא נסיים אותו אלא נמשיך בו מחר.

לפני שאני אקריא את הסעיף, אני מציעה שניתן הסבר לגבי התיקונים שנעשו בו.

בחלוף הזמן, מאז הוצבע הסעיף, הודגש הנושא של הפער שיהיה קיים בין פג תוקף, המועד האחרון לשימוש, לבין המועד האחרון המומלץ לשימוש. עקב כך מוצעות כמה הוראות ואני רוצה לבקש ממשרד המשפטים או ממשרד הבריאות להסביר את התיקון המוצע.

<אלי גורדון:>
במהלך הדיונים, לאחר ההצבעה, הועלו כאן מספר סוגיות שמחברות את כולן לסוגיה של מזון שתאריך מומלץ לשימוש מופיע עליו. אמרנו בדיון שיש להפריד בין פעולת מכירה שכאן מבחינת החוק ברמה של סעיף 37(א) אנחנו מדברים על איסור יבוא ואיסור מכירה של מוצר מסוג זה. נתנו מענה תוך כדי גם לשימוש בחומרי גלם מבחינת היצרן שהשתמש בחומרי גלם במידה ומופיע תאריך מומלץ לשימוש.

הועלתה הסוגיה לגבי שימוש. מכיוון שהחלוקה נכון לרגע זה מוגדרת כמכירה, גם אם החלוקה היא חלוקה בחינם, רצינו לתת מענה לסוגיה הזאת בצורה הגיונית וסבירה. הפרדנו את הפעילויות והגדרנו כמה עקרונות. הראשון, לגבי חומרי גלם יש אישור יצרן ומתקיימים תהליכים כגון תנאי ייצור נאותים ASSAP, GMP, איזו וכולי – לא אלאה שוב את הוועדה בעניין הזה – ובעניין של השימוש, השר יהיה ראי להתקין תקנות על תנאים בהם ניתן להשתמש במוצר בהמשך.
אלה השינויים המהותיים והבולטים בתחום הזה.

<היו"ר אלי אלאלוף:>
הערה, ברשותך, אלי. לציבור הרחב זה מקור לבלבול. לציבור המקצועי, המושגים ברורים. אני חושב שצריך לבדוק מה מגיע, מה שיש על מדף של מרכול לבין מה שמגיע לאנשי המקצוע. אנשי המקצוע, אתה יכול לשים להם שני תהליכים והם יבינו מיד שזה לתקופת השימוש וזה מומלץ לשימוש. הציבור לא מבין את זה. אני לא רוצה להיות מהפכני אבל תשימו תאריך אחד. כשאני לוקח את היוגורט, אני מסתכל, יש תאריך, אני קונה. אין לי בלבול אפשרי ואין לי שיקול דעת נדרש. זה לא יכול להיות אחרת. האריזות הגדולות, תשימו עליהן מה שאתם רוצים אבל ברגע שזה מגיע לדלפק לשימוש כל אחד מאתנו, שיהיה פשוט ולא יהיה בלבול, כולל הסיפור של הביצים. אני אף פעם לא יודע אם זה בזמן. שני התאריכים, לעניות דעתי, זה מבלבל.

<אלי גורדון:>
אדוני היושב ראש, אם יורשה לי עוד לפני שהנוכחים כאן יגיבו. חשוב לציין שאופן הסימון של כל המוצרים בצורה של לשימוש עד ומומלץ לשימוש עד, קיים בכל העולם. אנחנו לא ממציאים כאן את הגלגל. ההבדל בין מוצר מזון שהוא לשימוש עד, משמעות הדבר שמבחינת הרגישות שלו הוא רגיש לקלקול מיקרוביאלי ויום למחרת לא מומלץ לשימוש. נקודה. סוף פסוק.

לעניין של מזונות שהם מסומנים עם תאריך מומלץ לשימוש עד, משמעות הדבר שהוא לא רגיש לקלקול מיקרוביאלי, באופן טכני עקרוני הוא אמור להיות בטוח לשימוש ויחד עם זאת כל ההיבטים שקשורים לאיכות אותו המזון, איכות מיטבית, לאט לאט מתחילה לרדת. זאת המשמעות.

אני מסכים אתך – ודרך אגב, לא רק אני אלא כל העולם דן היום בנושא של בזבוז מזון – שדווקא בגלל שהציבור לא יודע לתת מענה ולהבדיל בין שני המקרים האלה, וזה לא רק בארץ אלא בכל העולם, אבל יחד עם זאת הנטייה של כל הרגולציה בכל העולם היא להגיע למצב שבו יהיו מונחים אחידים שמפרידים בין מזון שהוא רגיש לקלקול מיקרוביאלי לבין מזון שהוא אמנם בטוח אך היבטי איכות יורדים בהפחתה.

גם דוח מבקר המדינה האחרון שהתייחס לסוגיה הזאת נתן את דעתו על כך וביקש לחדד ולהשקיע בהדרכת הציבור. לא כל מזון במידית מתקלקל מצד אחד ומצד שני הוא כבר לא ברמה מיטבית.

<יעל גרמן (יש עתיד):>
אני ממש לא שקטה עם הסעיף הזה ודווקא בגלל ההסבר שלך. כן כתוב מומלץ לשימוש וכולם יודעים שמומלץ זאת רק המלצה ולא חייבים. למה אנחנו צריכים לשנות את ההמלצה הזאת? למה אנחנו צריכים לתת סמכות בידי השר, ועוד אנחנו נצטרך אחר כך בוועדה לאשר את זה, להאריך את המועד? הרי זאת רק המלצה.

<זאב פיקובסקי:>
ברשותך כבוד היושב ראש, אני רוצה להתייחס בשתי מלים. אני רוצה לחזק את דבריו של אלי גורדון ואני רוצה לומר בצורה מאוד ברורה שעל פי נתונים בעולם, גם של FAO וגם של איזשהו ארגון בריטי מאוד רציני, זריקת מזון בעולם החל מהשדה ועד למזון המוגמר, היא – יש ויכוחים – בין שלושים לחמישים אחוזים מהמזון.

<היו"ר אלי אלאלוף:>
אל תפתחו את זה.

<זאב פיקובסקי:>
הרגולציה הזרה שאלי מתייחס אליה והרגולציה האירופאית בדיפולט מדברת על תאריך בסט ביפור, אבל מזון שרגיש לקלקול מיקרוביאלי, בהכרח הרגולציה מחייבת לסמן אותו בתאריך אחרון לשימוש. אלי לא מדבר כאן סתם ואני מחזק את דבריו. זאת בעיה אבל לא כרגע ניתן לפתור אותה.

<רוברט סגל:>
התאחדות התעשיינים. גם אנחנו מסכימים עם מה שאלי כתב כאן. יש רק עניין אחד מהותי. הורד כאן סעיף (ב). הסיפא של סעיף (ב) התירה ליצרנים שהם יצרנים קטנים, שאין להם מערכות איכות, שיש להם רישיון יצרן בלבד, לפנות למנהל שירות המזון הארצי ולקבל אישור להאריך את תוקף חומרי הגלם שמשתמשים בהם.

סעיף (ג) מתיר למפעלים שעומדים בכל מיני דרישות גבוהות יותר לא לפנות אלא פשוט לעשות את זה בנוהל מסודר ובתהליך שיאושר על ידי מנהל השירות. 

אנחנו לא מבינים למה הורדה הסיפא של סעיף (ב). אנחנו לא רוצים למנוע מיצרנים קטנים גם לעשות את זה באישור פרטני של מנהל שירות המזון.

<אלי גורדון:>
אנחנו נבדוק את העניין הזה.

<רוברטו דלה רוקה:>
על הנושא הזה דיברנו לפני שבוע עת אדוני היושב ראש לא היה. אני רוצה רק להזכיר דבר אחד. מה שאמר מהנדס גורדון נכון זה שכרגע באירופה, עת אנחנו מדברים על כך שזורקים 350 אלף טון מזון של בסט ביפור היום באירופה, דנים על לאפשר מכירה של מוצרים בסט ביפור, מה שנקרא מומלץ, רק בנקודות בפיקוח ולאנשים נזקקים. מדברים על שוודיה, אנגליה, צרפת ולא על מדינות עולם שלישי.

<זאב שמואל פרידמן:>
אדוני היושב ראש, אני רוצה להסב את תשומת הלב ולחזק דווקא את העמדה שלך, מבלי להיכנס לשאלה האם חובה לסמן או לא חובה לסמן. עדיין קיימת תביעה ייצוגית בה הוגשה חוות דעת מה קרה לגבי מוצרי חלב שצוין עליהם מומלץ להשתמש לפני. לפחות שם נטען והוכח למיטב ידיעתי שכמות עצומה של מזון נזרקה כיוון שהציבור לא תופס את ההבדלים בין השניים. כך שבלי שום קשר למה שנאמר עד כה, עדיין חייב מנהל שרות המזון בכל מקרה ללוות את המהלך הזה.

<היו"ר אלי אלאלוף:>
הדיון מסתיים בשלב זה.

אני מודה לכם.

<הישיבה ננעלה בשעה 16:00.>

